มีเพศสัมพันธ์กับแฟนของคืนวันที่ 15 ค่ะ พอตอนเย็นก็กินยาคุมฉักเฉินชนิด 1 เม็ด แต่พอตกกลางคืนของวันที่ 16 ก็มีอะไรกันอีกหลายครั้ง วันที่ 17 เลยซื้อยาคุม ชนิด 1 เม็ด กินอีก 1 ครั้งค่ะ วันที่ 24 มีเลือดออกกระปริกระปอย กำหนดประจำเดือนมาวันที่ 6 ตอนนี้ยังไม่มาค่ะ ตรวจแล้ว 2 ครั้ง ขึ้นขีดเดียวค่ะ พอวันนี้มีเมือกปนเลือดสีชมพูอ่อนค่ะ อาการแบบนี้คือท้องหรืออะไรคะ
สวัสดีค่ะ การมีเพศสัมพันธ์ในวันที่ 15 ต.ค.หากได้ทานยาคุมฉุกเฉินภายในไม่เกิน 12 ชั่วโมงหลังจากที่มีเพศสัมพันธ์ ยาคุมฉุกเฉินก็จะช่วยป้องกันการตั้งครรภ์ได้ประมาณ 95% ส่วนการมีเพศสัมพันธ์ในวันที่ 16 ต.ค. ก็เช่นกัน หากได้ทานยาคุมฉุกเฉินไป ยาก็จะช่วยป้องกันการตั้งครรภ์ได้ประมาณ 95%สำหรับเลือดที่ออกกะปริดกะปรอยในวันที่ 24 ต.ค. น่าจะเป็นเลือดที่เกิดจากผลของยาคุมฉุกเฉินได้ค่ะส่วนการที่ประจำเดือนที่ควรจะมาในวันที่ 6 พ.ย.ยังไม่มา ก็น่าจะเกิดจากผลของยาคุมฉุกเฉินที่ทำให้ประจำเดือนมาช้าได้ค่ะ และหากได้ตรวจหาการตั้งครรภ์อย่างถูกต้องแล้ว พบขึ้นเพียง 1 ขีด ก็แสดงว่าไม่ได้มีการตั้งครรภ์เกิดขึ้นค่ะสำหรับเมือกปนเลือดที่ออกมา ก็อาจเป็นประจำเดือนที่เริ่มมาได้ ดังนั้น หลังจากนี้ 1-2 วัน หากมีเลือดออกมา ก็แสดงว่าเป็นประจำเดือน และถือว่าไม่ได้มีการตั้งครรภ์เกิดขึ้นค่ะหากจะมีเพศสัมพันธ์บ่อยๆ ก็ไม่ควรทานยาคุมฉุกเฉินเป็นประจำ เพราะจะมีผลต่อการทำงานของรังไข่ ทำให้มีเลือดออกผิดปกติ และประจำเดือนมาผิดปกติได้ อีกทั้งประสิทธิภาพของยาคุมฉุกเฉินก็ไม่ถือว่าดีมากนักเมื่อเทียบกับวิธีอื่นๆ เช่น ยาเม็ดคุมกำเนิด ยาฉีดคุมกำเนิด แผ่นแปะคุมกำเนิด เป็นต้น ซึ่งวิธีเหล่านี้ จะช่วยป้องกันการตั้งครรภ์ได้มากกว่า 99% ในขณะที่ยาคุมฉุกเฉินจะช่วยป้องกันการตั้งครรภ์ได้ประมาณ 58%-95% ค่ะ